b'\n_START_ARTICLE_\nGul anemone\n_START_SECTION_\nBeskrivelse\n_START_PARAGRAPH_\nGul anemone er en fler\xc3\xa5rig urt med en opstigende-opret v\xc3\xa6kst, som bliver t\xc3\xa6ppedannende. Bladene er kransstillede og n\xc3\xa6sten ustilkede med tre hovedafsnit, som er dybt h\xc3\xa5ndsnitdelte. Oversiden er glat og gr\xc3\xa6sgr\xc3\xb8n, mens undersiden er lidt mere bleggr\xc3\xb8n._NEWLINE_Blomstringen sker i april-maj og begynder omkring 10 dage senere end hos hvid anemone. Hver st\xc3\xa6ngel b\xc3\xa6rer 2-3, endestillede blomster. Blomsterne er sm\xc3\xb8rgule med 5 blosterblade og talrige st\xc3\xb8vdragere. Frugterne er n\xc3\xb8dder._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 0,20 x 0,10 m (20 x 10 cm/\xc3\xa5r), heri dog ikke medregnet eventuelle andre skud fra jordst\xc3\xa6nglerne. Disse m\xc3\xa5l kan fx bruges til beregning af planteafstande, n\xc3\xa5r arten anvendes som kulturplante._NEWLINE_Rodnettet best\xc3\xa5r af den vandrette, krybende jordst\xc3\xa6ngel og de tr\xc3\xa6vlede r\xc3\xb8dder, som udspringer fra den.\n_START_SECTION_\nIndikatorplante\n_START_PARAGRAPH_\nPlanten anses for at v\xc3\xa6re indikatorplante for n\xc3\xa6ringsrig muldbund af den allerbedste slags. Den er knyttet til plantesamfundet Alno-Ulmion, som findes p\xc3\xa5 de allerbedste jorde med str\xc3\xb8mmende, kalium- og magnesiumrigt grundvand.'